Zlatan Ibrahimovic er ikke en fodboldspiller, der sætter sit eget lys under en skæppe. Det gjorde PSG-stjernen heller ikke ved et pressemøde mandag op til onsdagens testkamp mod Danmark.

Her blev den 32-årige angriber bedt om at forholde sig til fremtiden for det svenske landshold uden Zlatan Ibrahimovic.

Og den nykårede franske mester var vanen tro ganske klar i spyttet.

- Jeg er faktisk ganske urolig, siger Zlatan Ibrahimovic.

- Hvorfor er jeg urolig? Hvor mange spillere får spilletid i deres klubber?

- Hvor mange talenter har vi derude? Der ligger udfordringen for A-landsholdet.

- Det er talenterne, vi skal vente på. Men det hjælper ikke A-landsholdet.

- Så snakker folk om en spiller som Guidetti. Men hvor mange kampe, har han spillet i år?

- Det må I forklare mig, siger den svenske angriber til den forsamlede presse.

- Jeg må jo tænke på mig selv.

Zlatan Ibrahimovic har spillet 97 landskampe for Sverige og scoret 48 mål.

Man må håbe, at han spiller den 98. landskamp onsdag i Parken. Han har nemlig været meldt tvivlsom med en skade.